**BUDAPEST FŐVÁROS XIII. KERÜLETI ÖNKORMÁNYZAT PARTNERSÉGI STRATÉGIA**

****

**BEVEZETÉS**

Egy demokrácia fejlettségének, a demokratikus jogállam minőségének lényeges fokmérője, hogy milyen széles társadalmi egyetértésen alapulnak a közhatalmi döntések. A demokratikus működés egyik legfontosabb feltétele, hogy a döntéseket széles körű, nyilvános vita előzze meg, amelyben felismerhető érdekű és kompetenciájú résztvevők vesznek részt.

A XIII. Kerületi Önkormányzat kiemelt feladatának tekinti, hogy a kerületi civil szektor, a gazdasági és szociális partnerek között folyó, és a lakossággal kialakított társadalmi egyeztetésfolyamatosan erősödjön, ezáltal a partnerek érdekérvényesítő, értékközvetítő képessége növekedjen.

Önkormányzatunk elkötelezett abban, hogy döntéseinek meghozatala során a lehető legszélesebb körben vegye figyelembe a helyi társadalom különböző színterein megjelenő érdekeket, ehhez azonban továbbra is elengedhetetlen a széleskörű társadalmi egyeztetés, együttműködés.

Azért tartjuk fontosnak 2021-ben a nyitott önkormányzás, azaz a helyi közösségekhez tartozók demokratikus akaratnyilvánítási elvének hangsúlyozását, a helyi társadalmi egyeztetés fontosságának elvi, stratégiai szintű megfogalmazását és gyakorlati érvényesítését, mert az utóbbi időben állami szinten a Helyi Önkormányzatok Európai Chartájának szellemiségével, értékrendjével ellentétes folyamatok figyelhetők meg. A korábbi társadalmi egyeztetés fórumai kiüresedtek, nincs érdemi vita, az érdekképviselet látszólagos, gyakran kreált és senkit sem képviselő álszervezetek helyettesítik a valódi civil társadalmat a közhatalom birtokosával folytatott „egyeztetéseken”. Az önkormányzatiság leépítése folyamatos, a lakosokhoz legközelebb álló helyhatóságokat az állami szervek nem tekintik partnernek, nem érvényesül a szubszidiaritás elve.

A COVID-19 koronavírus világjárvány miatt bevezetett egészségügyi veszélyhelyzetben, erre való hivatkozással olyan jogszabályok, döntések láttak napvilágot, melyekkel kiszámíthatatlan helyzetbe hozták az önkormányzatok gazdálkodását, ezáltal feladataik elláthatóságát. A minden téren megnyilvánuló centralizációval, a települések pénzügyi kiszolgáltatottságával tovább roncsolják az önkormányzatiság lényegét, az önkormányzatunk által kezdettől fogva képviselt, sokoldalú és termékeny együttműködésen nyugvó lakosságbarát szemléletet.

Jelen stratégiánk célja az együttműködés eddigi rendszerének bemutatása, a helyi közügyekben való minél szélesebb körű állampolgári részvétel biztosítása, a fejlesztés területeinek, irányainak, valamint az ehhez kapcsolódó feladatoknak és prioritásoknak a meghatározása. A koncepció alapdokumentuma kell, hogy legyen a jól működő, kölcsönös érdekeken alapuló partneri viszony megerősítésének, az önkormányzat és a kerület lakossága közötti harmonikus együttműködésnek, a gazdálkodó és a civil szervezetek társadalmi szerepvállalása elősegítésének. Meggyőződésünk, hogy a helyi társadalom széles rétegeinek bevonása a döntéshozatalba elengedhetetlen feltétele annak, hogy az önkormányzati munka változatlanul demokratikus és nyitott legyen, a döntések végrehajthatóak és eredményesek legyenek, és a városrészünkben élő vagy itt dolgozó emberek érdekeit szolgálják.

**JOGSZABÁLYI HÁTTÉR**

A Magyarország helyi önkormányzatairól szóló 2011. évi CLXXXIX. törvény 6. § a) pontja az alapvető rendelkezések között határozza meg, hogy az önkormányzat feladatai ellátása során támogatja a lakosság önszerveződő közösségeit, együttműködik e közösségekkel, biztosítja a helyi közügyekben való széles körű állampolgári részvételt. Az önkormányzatok együttműködési kötelezettsége hangsúlyosan jelenik meg például a nemzetiségek jogairól, az érdekképviseleti-, a civil-, és a gazdálkodó szervezetekről, az egyházakról és működésükről szóló, a gazdálkodásukat szabályozó, valamint más hatályos jogszabályokban is.

Stratégiánk összeállításakor figyelembe vettük a Budapest Főváros XIII. Kerületi Önkormányzat partnerségi stratégiájához kapcsolódó önkormányzati rendeleteket:

* a Budapest Főváros XIII. Kerületi Önkormányzat Képviselő-testületének Szervezeti és Működési Szabályzatáról szóló 1/2011. (I. 14.) önkormányzati rendeletet;
* a lakosság önszerveződő közösségei, valamint a kerületi lakosok közösségi célú igényeinek teljesítését vállaló civil szervezetek és egyházak támogatásáról szóló 2/2015. (II. 17.) önkormányzati rendeletet;
* a rendeletek előkészítésében való társadalmi részvételről szóló 26/2011. (VII. 4.) önkormányzati rendeletet;
* a Budapest Főváros XIII. kerületi nemzetiségi önkormányzatok működéséről szóló 9/2012. (III. 12.) önkormányzati rendeletet;
* a településfejlesztési koncepció, integrált településfejlesztési stratégia, településképi arculati kézikönyv, településképi rendelet, valamint a településrendezési eszközök partnerségi egyeztetésének szabályairól szóló 18/2017. (VI. 27.) önkormányzati rendeletet;
* az Önkormányzat testnevelési és sport feladatairól, a kerületi sportmozgalom fejlesztéséről és támogatásáról szóló 28/2001. (VII. 9.) önkormányzati rendeletet.
* az Önkormányzat közművelődési feladatairól szóló 4/2018. (III. 13.) önkormányzati rendeletet.

A tervezés során nem hagytuk figyelmen kívül a Nemzeti Önkéntes Stratégia 2012–2020 elfogadásáról és a végrehajtásához szükséges középtávú feladatokról szóló 1068/2012. (III. 20.) Kormány határozatot, az új Nemzeti Önkéntes Stratégia (NÖS) előkészítő folyamatait, valamint az Európai Unió alkotmányában a részvételi demokrácia és az állampolgári kezdeményezés kérdéskörének előírásait sem.

A 2012-2020. évi Nemzeti Önkéntes Stratégia elfogadását követően egyre több önkormányzat alkotta meg civil rendeletét a helyi civil szervezetek társadalmi szerepvállalásának segítése, növelése, az önkormányzattal való partneri kapcsolat előmozdítása érdekében. Ezekben a rendeletekben, ahogy a lakosság önszerveződő közösségei, valamint a kerületi lakosok közösségi célú igényeinek teljesítését vállaló civil szervezetek és egyházak támogatásáról szóló 2/2015. (II. 17.) önkormányzati rendeletben is, a civil szervezetekkel való együttműködés elősegítése, a kooperáció és a lehetséges támogatás formái fogalmazódtak meg. Az elmúlt évek tapasztalatai, az élet- és vagyonbiztonságot veszélyeztető, tömeges megbetegedést okozó humánjárvány és következményei egyértelműen bizonyították, hogy a társadalom előtt álló kihívásokra csak a mind szélesebb társadalmi összefogás adhat választ.

**HELYZETELEMZÉS**

A stratégiát érintő kerületi adatok elemzése előtt célszerű áttekinteni a Központi Statisztikai Hivatal (KSH) által közzétett országos és fővárosi szintű statisztikai kimutatást. Azért emeljük ki a gazdasági és a civil szervezetek számának, összetételének országos és fővárosi bemutatását, mert partnerségi kapcsolataink szempontjából a közvetlen lakossági kapcsolattartás mellett kiemelt fontosságúnak tartjuk az e kategóriába tartozó szervezetek minél szélesebb körű bevonását az önkormányzati feladatok végrehajtásába.

A KSH adatai szerint a regisztrált gazdasági szervezetek száma hazánkban 2010 óta, egészen a múlt év elejéig folyamatosan emelkedett. A nyilvántartott gazdasági szervezetek száma 2019-ben, egy év alatt 1,9 százalékkal, mintegy 37 ezerrel, 2020-ban 0,86%-kal, azaz közel 17 ezerrel nőtt, a KSH szerint a változást elsősorban az egyéni vállalkozók számának emelkedése okozta.

Ahogy az 1. számú táblázatban látható, a jogi személyiséggel, adószámmal rendelkezőregisztrált gazdasági szervezetek száma országos szinten az elmúlt esztendőben megközelítette a kétmilliót. Ebből a gazdasági társaságok, vagy másként társas vállalkozások (részvénytársaságok, korlátolt felelősségű társaságok, betéti társaságok) száma félmillió, az egyéni vállalkozók száma 1,3 millió körül mozgott, azaz a regisztrált gazdasági szervezetek 92,2%-át (1,81 millió) a társas és önálló vállalkozások tették ki.

|  |  |  |  |
| --- | --- | --- | --- |
| Regisztrált gazdasági szervezetek egyszerűsített, gazdálkodási forma szerinti megoszlása hazánkban | 2018 | 2019 | 2020 |
| Társas vállalkozás (gazdasági társaságok, kft, Rt., Bt, szövetkezetek…) | 521 003 | 515 274 | 514 481 |
| Önálló vállalkozó, egyéni vállalkozó | 1 236 486 | 1 279 135 | 1 295 875 |
| Költségvetési szervek és költségvetési rend szerint gazdálkodó szervek | 12 683 | 12 825 | 12 683 |
| Nonprofit és egyéb nem nyereségérdekelt szervezet | 130 361 | 129 767 | 130 350 |
| Egyéb gazdasági szervezet | 8 275 | 8 750 | 9 104 |
| **Összes regisztrált gazdasági szervezet** | **1 908 808** | **1 945 751** | **1 962 493** |

1. számú tábla. Forrás: KSH

A KSH civil szervezetekre vonatkozó 2018-2019. évi statisztikai adatait elemezve összességében a számukat tekintve mérsékelt csökkenést tapasztalhattunk. A lenti 1. számú grafikonon is jól látható, országosan a civil szervezetek többségét, 69%-át (42.037) a társas formában működő szervezetek, egyesületek, szövetségek (a továbbiakban együtt: egyesületek) adják, míg az alapítványok (18.853) aránya 31%. A statisztikai adatok azt bizonyítják, hogy a civil szektor az öntevékenységre, és a polgárok közös cselekvésére épül. Számukat és arányukat tekintve csekélyebb mértékben vannak jelen a meghatározott, konkrét cél támogatását szolgáló alapítványok.

1. számú grafikon. Forrás: KSH

Az elemzések azt bizonyítják, hogy a regisztrált vállalkozások és a civil szervezetek előszeretettel választják székhelynek a fővárost. A hazai vállalkozások legnagyobb hányadát, 23%-át budapesti székhellyel vették nyilvántartásba, ezt követte Pest megye 12%-os részesedéssel. A fővárosban és Pest megyében bejegyzett vállalkozásokon belül magas a társas vállalkozások aránya az egyéni vállalkozókhoz képest. A jelenség összefügg azzal, hogy az országos lefedettséggel rendelkező cégek általában társas vállalkozások és a fővárost választják székhelynek.

|  |  |  |  |  |  |  |  |
| --- | --- | --- | --- | --- | --- | --- | --- |
| Egyszerűsített tábla | **Alapítványok** | | **Társas nonprofit (civil) szervezetek** | | **Összesen** | | **Összes bevétel, millió Ft** |
| **2019.** | **száma** | **megosz-lása, %** | **száma** | **megosz-lása, %** | **száma** | **megosz-lása, %** |
| Főváros | 5.205 | 26,2 | 7.979 | 19,5 | 13.184 | 21,7 | 1 468.590,9 |
| Megyeszékhely | 4.407 | 22,2 | 8.015 | 19,5 | 12.422 | 20,4 | 378.889,9 |
| Többi város | 6.168 | 31 | 12.956 | 31,6 | 19.124 | 31,4 | 408.266,3 |
| Község | 4.094 | 20,6 | 12.066 | 29,4 | 16.160 | 26,5 | 147.979,6 |
| **Összesen:** | **19.874** | **100** | **41.016** | **100** | **60.890** | **100** | **2 403.726,7** |

2. számú tábla, forrás: KSH

A civil szervezetek településtípus szerinti megoszlásának vizsgálata során (2. számú tábla) megállapítást nyert, hogy közel egynegyedük, 13.184 szervezet Budapesten került bejegyzésre. A hazai alapítványok 26.2%-a, a társas nonprofit szervezetek 19,5%-a budapesti. Nem hagyhatjuk figyelmen kívül azt a tényt sem, hogy ennél a több, mint 13.000 szervezetnél keletkezik a civil szervezetek bevételének 61%-a.

A XIII. kerületben regisztrált gazdasági szerveztek száma 2019-ben meghaladta a 35 ezret. A társas vállalkozások közel negyven százaléka korlátolt felelősségű társaság, a betéti társaságok száma megközelíti az ötezret. A 3. számú táblázat adataiból is jól látható, hogy növekszik az önálló vállalkozók száma, 2019-ben már meghaladta a tizenhétezret.

|  |  |  |
| --- | --- | --- |
| Regisztrált gazdasági szervezetek egyszerűsített, gazdálkodási forma szerinti megoszlása a XIII. kerületben | **2018.** | **2019.** |
| Társas vállalkozás (gazdasági társaságok, kft, Rt., Bt, szövetkezetek…) | 17.721 | 17.637 |
| Önálló vállalkozó, egyéni vállalkozó | 16.626 | 17.604 |
| Nonprofit és egyéb nem nyereségérdekelt szervezetek, gazdasági társaságok | 96 | 98 |
| Költségvetési szervek és költségvetési rend szerint gazdálkodó szervezetek | 38 | 40 |
| **Összes regisztrált gazdasági szervezet:** | 34.481 | 35.379 |

3. számú tábla. Forrás: KSH

A vállalkozások összetételében a fővárosi adatokhoz hasonlóan kerületünkben is magasabb a társas vállalkozások aránya, mint az országos átlag. 2019-ben kerületünkben a társas vállalkozások minimális csökkenésével (-84) párhuzamosan az egyéni (egyéb önálló vállalkozások) száma 978-cal nőtt. Két-két szervezettel bővült a nonprofit gazdasági társaságok, illetve a költségvetési szervek száma. A fővárosi kereskedelmi egységek közül kerületünkben működik a második legtöbb. A közel 2.500 kiskereskedelmi üzlet jelentősebb része az élelmiszer- és ruházati ágazatokhoz köthető.

Az Országos Területfejlesztési és Területrendezési Információs Rendszer (TEIR) adatai szerint a több, mint 1200 regisztrált kerületi civil szervezet között minden olyan nem profitszerzésre irányuló regisztrált szervezet (alapítvány, közalapítvány, egyesület, egyesülés, érdekképviselet köztestület, közhasznú társaság, valamint az egyesülési törvény hatálya alá tartozó társadalmi szervezet) megtalálható, mely a nonprofit szektor részének tekintendő, és amelyet a hatályos jogi szabályozás rendelkezéseivel összhangban, önálló jogi személyként bejegyeztek.

A főváros valamennyi kerülete rendelkezik olyan rendelettel, mely az önkormányzat és a civil szervezetek közötti együttműködés tartalmi és formai kereteit, a kapcsolattartás módját és a civil szervezetek elismerési-, támogatási és pályáztatási rendszerét határozza meg. Több önkormányzat, köztük a fővárosi is, a múlt évben készítette elő új civil rendeletét azzal a céllal, hogy az elmúlt évekhez képest egy szorosabb és intézményesítettebb kapcsolat alakuljon ki a két szektor között.

A nemzetiségi önkormányzatokkal való együttműködést, és a településrendezési eszközök partnerségi egyeztetésének szabályait is meghatározta valamennyi fővárosi kerületi önkormányzat, azonban nem találtunk fővárosi szinten olyan stratégiát, mely átfogóan foglalkozik az önkormányzat partnereivel történő együttműködéssel.

**Az önkormányzat partnerei, együttműködési-, kapcsolati rendszere**

Az együttműködésben résztvevő partnereinket sajátosságaik (jellegük, működési területük, célterületeik stb.) szerint csoportokra bontottuk.

**Közvetlen kapcsolat a lakossággal**

A partnerségi egyeztetés legfontosabb szereplője a lakosság. A kerületi célok és projektek alapvetően az állampolgárok életminőségének javítását, az életszínvonal emelését célozzák, amit csak úgy lehet megvalósítani, ha az önkormányzat a döntéshozatal teljes folyamatában támaszkodik az érintettek véleményére, nyitott a javaslataikra, észrevételeikre. A lakosság széles körű bevonásának elve és gyakorlata nagy hagyományra tekint vissza a kerületben, hosszú-, közép- és rövid távú céljaink megvalósításában mindig számítottunk és számítunk az itt élők aktivitására.

Az önkormányzat kezdettől fogva kiemelt hangsúlyt fektet a lakossági kapcsolattartás folyamataira. 1998-ban egy Phare program keretében kezdett el foglalkozni az egyablakos ügyintézés megvalósításának lehetőségével, az ügyfélszolgálat minőségügyi rendszerének kidolgozásával. 2000-ben az országban harmadikként, a fővárosban elsőként vezette be, majd néhány év alatt intézményeire is kiterjesztette és azóta is működteti az ISO nemzetközi szabványnak megfelelő minőségirányítási rendszert. Elsők között alkotta meg az Ügyfélszolgálati Chartát, és egy modellkísérlet keretében bevezette az Európai Unióban ajánlott közös értékelési keretrendszer, - a CAF modell – alkalmazását. Kiemelt figyelmet kapott az ügyfél-elégedettség mérése. Az önkormányzat munkatársai a lakosság észrevételeit, megjegyzéseit nem csak feldolgozzák, értékelik, hanem a hasznos tanácsokat, kezdeményezéseket meg is valósítják. A hatékonyabb és eredményes lakossági együttműködés érdekében az önkormányzat intézményei és gazdasági társaságai igyekeznek a személyes, telefonos, írásos és online kapcsolattartásukat a lakosság, az ügyfeleink igényeihez igazítani. Az évek során ennek megfelelően folyamatosan alakult az ügyfélfogadás rendje, időtartama, a telefonos kapcsolattartás struktúrája, bővült az e-ügyintézés köre, és erősödött, általánossá vált az online kapcsolattartás, ügyintézés gyakorlata. A lakosság és az önkormányzat kapcsolati rendszerére jellemző statisztikai adatok a 2020-as évből:

* Az önkormányzati elektronikus levelező rendszer 3 308 592 db elektronikus levelet kapott, ebből 1 148 880 db normál levél érkezett, 2 155 872 db volt levélszemét és 3 840 db volt a vírusos levél.
* A Feladatkövető rendszerben 10 188 db közérdekű bejelentés érkezett és feladat generálódott 2020. évben.
* Az önkormányzat hivatalos honlapjának Írjon nekünk! rovatán keresztül 1 196 db bejelentés érkezett.
* Az előző évekhez viszonyítva a Hivatali Kapun érkezett küldemények száma megsokszorozódott, a 2019-es évhez képest megközelíti a kétszeres mennyiséget.
* A Polgármesteri Hivatal Ügyfélszolgálati Irodáját a pandémia miatt bevezetett korlátozások ellenére 2020. évben több mint ötezer ügyfél kereste meg, a Hivatal megszokott ügyfélfogadási rendszerében - azaz nem a pandémia első és második hullámának időszakában – 1 235 db beadványt vett át és érkeztetett, míg az ugyfelszolgalat@bp13 e-mail címen 2.231 megkeresést regisztrált. A telefonon történt megkeresések száma meghaladta a tizenötezret.
* Az önkormányzat intézményei az elmúlt években mindent elkövetettek annak érdekében, hogy az önkormányzat és az általa működtetett intézményhálózathoz kapcsolódó családok, egyedülállók, idősek és fiatalok közötti kommunikációs kapcsolatok bővüljenek, fejlődjenek. Az önkormányzat
* a Prevenciós Központhoz tartozó bölcsődék révén több mint 1.000 családdal,
* az Egyesített Óvodához tartozó óvodákon keresztül közel 3.000 családdal,
* az IMFK-n keresztül, az iskolai gyermekétkeztetés keretében több, mint 5.000 gyermekkel és családjával,
* a Szociális Szolgáltató Központhoz intézményeit, klubjait látogatók, illetve a házi segítségnyújtást igénybe vevők révén több mint 2.500 időskorú kerületi lakóval, illetve családjukkal áll napi kapcsolatban.

A bölcsődei dadusok, óvodapedagógusok, szociális munkások személyes kapcsolatot alakítanak ki és tartanak fenn azokkal a családokkal, akik segítséget kérnek, emellett kellő körültekintéssel, tapintattal fordulnak azokhoz a családokhoz is, akik bár nem kérnek támogatást, mégis rászorulnak.

Köznevelési és gyermekjóléti intézményekben munkatársaink olyan rendszeres és széleskörű véleménynyilvánítási és párbeszéd lehetőségek biztosítására törekszenek az e-elégedettségmérés alkalmazásával, amelyek a szakmai és/vagy szolgáltatási és/vagy személyzeti és/vagy fejlesztési kérdésekre is választ adhatnak. A köznevelési és gyermekjóléti intézmények e-elégedettségmérésén túl a közszolgáltatás más területén is törekszünk az e-ügyfélelégedettség mérés gyakorlatának folytatására, bővítésére.

* A XIII. Kerületi Prevenciós Központ 2020-ban 32 intézményben (óvoda, általános iskola, középiskola, diákotthon) biztosított szociális szolgáltatást, fogadóóra keretén belül tanácsadást, segítségnyújtást és tanórai keretek között prevenciós témájú csoportfoglalkozást, pedagógusoknak konzultációs lehetőséget. Összességében a fogadóórák keretén belül 881 gyermekkel, tanárral és szülővel, osztályfőnöki órák keretében 4.692, egyéb program keretében 375 gyermekkel foglalkozott. Népszerű a központ ingyenes jogi tanácsadó szolgáltatása, ahol felkészült szakember segít a hozzá fordulók jogi vonatkozású problémáinak megoldásában.
* A XIII. Kerületi Közterület-felügyelet megközelítőleg több mint tizenkétezer elektronikus levelet kapott. A felügyelet Ügyfélszolgálati és Információs Csoportjának munkatársai személyesen közel négyszázötven ügyfelet és több mint húszezer telefonhívást (bejelentés, információkérés, reklamáció) fogadtak.
* A XIII. Kerületi Egészségügyi Szolgálat az alapellátás keretében 60 felnőtt és 18 gyermek háziorvosi körzeten, 14 felnőtt és 8 gyermek fogorvosi körzeten, 30 védőnői területi körzeten, valamint 16 iskolai védőnő tevékenységével áll kapcsolatban a lakossággal. A járóbeteg szakellátásban 2 telephelyen, 30 szakterületen állnak az egészségügyi munkatársak a lakosok rendelkezésére. A Szolgálat munkatársai a betegjogi képviselőkkel aktív kapcsolatot alakítottak ki.
* A XIII. Kerületi Közszolgáltató Zrt. megalakulása óta két központi ügyfélszolgálati irodát működtet a kerület lakosai kéréseinek teljesítése, problémáinak megoldása érdekében. Fokozatosan fejleszti internetes felületeit, honlapjukon nagyságrendileg 20.000 fő tájékozódik havonta, minden pénteken több mint 6.000 fő kap hírlevelet aktuális hírekről. A közvetlen ügyfélkapcsolat megteremtése és tevékenységük megismertetése érdekében megalakulásuk óta több hétvégi kitelepülést tartottak, melyek helyszínei a XIII. kerületi szabadtéri rendezvények voltak, például az Angyalföldi Utcabál, a Pozsonyi Piknik, a Vízimajális, a Lakóközösségi napok és a Szent Mihály Napi Búcsú. Új szolgáltatásukkal a „házhoz menő ügyfélszolgálati felülettel”, azon ügyfelek ügyintézéshez kívánnak segítséget nyújtani, akik mozgásukban akadályozottak, vagy egészségi állapotuk miatt személyes eljárásuk a Zrt. központi ügyfélszolgálatain, egyéb elérhetőségeinken keresztül nem lehetséges.

Az önkormányzat nyomtatott és elektronikus médiumai által lehetővé tett kétoldalú kommunikációs rendszer mellett az elmúlt években egyre több civil közösség hozott létre, és egy-egy témakörhöz kapcsolódva indított olyan új nyilvános fórumot, facebook oldalt, ahol kifejezetten a kerület életével összefüggésben formálhatnak véleményt a csoporthoz csatlakozók. Tekintettel arra, hogy az önkormányzatnak fontos a kerületről alkotott lakossági vélemény, az együttműködés lehetőségeinek állandó vizsgálata, az önkormányzati közösségi média által biztosított felületeken túl folyamatosan figyelemmel kísérjük a megjelenő észrevételeket, javaslatokat. Számos példa volt arra, hogy az önkormányzat felkarolta a digitális térben megjelent civil kezdeményezéseket, és aktívan bekapcsolódott azok megvalósításába.

A lakossági kapcsolattartás fontos eszközei továbbra is a rendszeresen megtartott közmeghallgatások, lakossági fórumok, lakóközösségi napok. Az önkormányzati rendezvények résztvevőinek növekvő száma bizonyítja a lakosság aktivizálódásának folyamatos növekedését, az önkormányzat életében, programjaiban való részvétel igényét. Kerületünkben hagyományossá váltak a területileg meghatározott civil kezdeményezések, melyek közül az egyik legismertebb az immár hagyományosnak tekinthető, népszerű Pozsonyi Piknik. Kedvező tapasztalatokkal zárultak a helyi közösségek által kezdeményezett és megszervezett Utcanapok is, amelyeket a résztvevők és közreműködők egyaránt folytatásra érdemesnek minősítettek.

A lakókkal való együttműködésnél fontos kiemelni az önkormányzat AngyalZÖLD 3.0 közterületi stratégiáját, melynek kulcsa a lakossággal való partneri kapcsolat. Ennek keretében folyamatosak a már bevált, hagyományos együttműködések: Lakossági Zöldfelület-védnökségi pályázat, Udvarzöldítési Pályázat, Környezetvédelmi Pályázat, Közterület gondozási megállapodások megkötése, Tiszta utca rendes ház pályázat, önkéntes munkavégzés közterületeken. Önkormányzatunk nyitott a kerületi lakosságtól érkező, az AngyalZÖLD 3.0 stratégia jövőképével és prioritásával összhangban lévő további együttműködési kezdeményezésekre. Kerületünk a zöldhálózati fejlesztéseket lakossági egyeztetéseket követően, a lakossági igények figyelembevételével valósítja meg meghatározott tervegyeztetési protokoll szerint. A beruházásokkal kapcsolatos egyeztetéseken felül folyamatos lehetőséget biztosítunk a lakosság részére a közterület-üzemeltetéssel kapcsolatos észrevételek, javaslatok megfogalmazására. 2020-ban a pandémiás helyzetre való tekintettel a lakossági workshop-ok helyett online közvélemény kutatást végeztettünk a közterületi fejlesztések előtt.

A tervegyeztető fórum az integráció egyik lényeges, gyakorlati működési terepe. A beruházási döntéseket mindig komplexen, környezetgazdálkodási, közútkezelési és parkolási szempontból vizsgáljuk, közös álláspontot alakítunk ki. A tervegyeztető fórumokon a tervek prezentációja mellett a lakossági egyezetetések eredményét, a véleményeket (workshopok, tájékoztató táblára írt vélemények) is bemutatjuk.

A 2021-ben bevezetett közösségi költségvetés keretében az önkormányzat az itt élőket közös gondolkodásra, párbeszédre, tervezésre ösztönzi, bevonja őket a költségvetés tervezési folyamatba, s rájuk bízza a közösségi erőforrás elosztását. A közösségi költségvetés révén a kerületi polgárok, civilek konstruktívan és értékteremtő módon maguk is tehetnek a közösségért.

**Együttműködés a civil szervezetekkel és az egyházakkal**

Kerületünkben a civil szervezetek sokszínűek, a kerület életében kiemelkedő szerepet töltenek be. Városrészünkben több, mint 1 200 civil szervezet van hivatalosan bejegyezve, amelyek közül többen a tevékenységüket kerületen kívül (is) végzik, és vannak egy-egy intézményhez kapcsolódó alapítványok. A kerületben működő szervezetek legnagyobb számban az oktatási, kulturális, és sport tevékenység körül szerveződtek.

Sok olyan szervezetről tudunk, amelyek székhelye nem a XIII. kerületben van, de kerületünkben is tevékenykednek. A bejegyzett civil szervezetek mellett nagyszámú a klubok, baráti körök, szakkörök száma. Ezek jelentős része nem rendelkezik jogi személyiséggel, informális szervezetként tevékenykedik.

Az önkormányzat, a civilek és az egyházak közötti együttműködés formái évek során alakultak ki, a kapcsolatrendszer az azonos célkitűzésekre, a bizalmi viszonyra, kölcsönös tiszteletre és az érdekek képviseletére épül. Az aktív együttműködés és a partneri viszony alapvetően hozzájárul a kerületi állampolgárok életminőségének javításához, a kerület fejlődését elősegítő feltételek megteremtéséhez. Önkormányzatunk jelenleg több, mint 90 civil szervezettel áll aktív kapcsolatban. Ezen szervezetek tevékenységi köre szerteágazó (polgári védelmi, rendészeti, társadalmi, kulturális, egészségügyi, szociális, korosztályt összefogó, gyermek-ifjúsági, oktatási, bűnmegelőzési-közbiztonsági, szabadidős, sport, esélyegyenlőségi stb.). A szervezetek taglétszáma változó, 15 főtől 500 főig terjed. Konstruktív együttműködés valósult meg az elmúlt években az egyes szakterületen tevékenykedő civil szervezetekkel, mint például a Levegő Munkacsoport és a Magyar Kerékpáros Klub, amelyek rendszeres véleményezői a kerületi stratégiáknak, koncepcióknak. Hatékonynak és eredményesnek mondható az önkormányzat együttműködése a kerületben megtalálható magyarországi egyházakkal, amelyek hitéleti-, hagyományőrző-, kulturális- és karitatív tevékenységükkel járulnak hozzá a kerületi lakosok életminőségének kiteljesedéséhez.

A kapcsolatrendszer működésének jogi alapját, kereteit a 2/2015. (II. 17.) számú helyi önkormányzati rendelet határozza meg. A rendelet megfogalmazza az egyházak és a civil közösségek támogatásának formáit és szabályait. A pénzbeli támogatások részben a szervezetek működési költségeinek fedezésére szolgálnak, illetve konkrét programok, tervek megvalósítására juttatott céltámogatások, amik pályázati formában nyerhetők el. A támogatások mindenkori mértéke (a pályázati keretösszegek) az önkormányzat költségvetésében külön költségvetési címrenden állnak rendelkezésre.

Kerületünkben a civil szervezetekkel való együttműködés legszorosabb és legnagyobb súllyal bíró formája a feladatellátásban való szerepvállalás. Civil partnereink a szolgáltatások területén alternatívát kínálnak a piaci és az állami szektor mellett. Az egyes jogszabályok (közoktatási, kulturális, gyermekvédelmi, sport stb.) lehetővé teszik, sőt ösztönzik a civil szervezetek bekapcsolódását a feladatok ellátásába. Jelenleg 19 civil szervezet segíti ellátási szerződés keretében, vagy megállapodással az önkormányzati feladatellátást.

Önkormányzatunk a kötelező és az önként vállalt feladatainak ellátása során mindig számított és a továbbiakban is számít a civil szervezetek közreműködésére. A gyakorlat bizonyította, hogy a civilek hatékonyan és sokoldalúan képesek kiegészíteni az önkormányzati szféra lehetőségeit, könnyen és gyorsan képesek reagálni a változásokra.

Sokéves tapasztalat bizonyítja, hogy a civil szervezetekben felhalmozott szaktudás és helyismeret meghatározó, a döntés-előkészítés folyamatába történő bevonásuk sok esetben jelentős hozzáadott értékkel bír.A döntéshozatali folyamatban a civil szervezeteknek lehetőségük nyílik az általuk képviselt csoport, illetve szakterület érdekeinek megfogalmazására, közvetítésére és képviseletére. A kialakult gyakorlatnak megfelelően minden együttműködési formát kihasználva kerül sor évek óta az önkormányzati rendelet-tervezetek, hosszútávú tervek, stratégiák civil szervezetek által történő véleményezésére.

Fontos szerepet töltenek be a civilek a meghozott döntések, várható változások széleskörű kommunikációjában, az érintett célcsoport tájékoztatásában. A kommunikációban vállalt szerepükkel a civil szervezetek képesek biztosítani számos érintett számára a releváns információk továbbítását, a várható változásokra való felkészülést. E területen a teendők elméleti szinten kidolgozottak, de a gyakorlatban az oda-vissza történő információáramlás érdekében még szorosabb együttműködésre van szükség.

A helyi civil szervezetek jelentős részének az önkormányzat fontos-, vagy az egyetlen támogatója. Kerületünkben a leggyakoribb támogatási formák:

* a költségvetési támogatás,
* a pályázati alapok,
* térítésmentes vagy kedvezményes ingatlan bérbeadás, helyiséghasználat, online tér,
* természetbeni támogatások,
* önkormányzati rendezvényeken, és
* a helyi médiumokban való megjelenés biztosítása.

Önkormányzatunk 2019-ben 144.448 E Ft-ot, 2020-ban 112.570 E Ft-ot biztosított a feladatellátásban résztvevő, ellátási szerződés keretében együttműködő helyi civil szervezetek részére.

Egyházak és civil szervezetek további támogatására az önkormányzat 2019-ben 13 millió Ft, 2020-ban 14 millió Ftpályázati összeget különített el költségvetésében. A 2019. évi pályázati felhívásra 60 db (51 db civil és 9 db egyházi), a 2020. évi pályázatra 73 (59 db civil és 14 db egyházi) pályázat érkezett. Az önkormányzat a pénzeszköz-átadás átláthatósága és egységes kezelése, valamint a pályázati rendszer hatékony működése érdekében elektronikus támogatási nyilvántartó rendszert működtet. A Civil Adatbázisban az általános adatvédelmi szabályoknak (GDPR) megfelelően a támogatott, illetve a pályázó civil szervezetek alapadatai-, és alapdokumentumai szerepelnek.

A civil szervezetekkel történő kapcsolattartás intézményesített formái:

* A 2005-ben megalakult Civil Kerekasztal, a XIII. kerületi civil szervezetek önkéntes, nyitott, jogi személyiséggel nem rendelkező együttműködési, érdek-képviseleti és érdekvédelmi fóruma. A Kerekasztal saját ügyrenddel rendelkezik, üléseit havonta tartja. Alkalmanként 15-20 szervezet vesz részt a megbeszélésein. A szervezetek közötti tapasztalatcsere mellett a fórum kiemelt feladata a kerületi koncepciók átbeszélése, közös álláspontok, javaslatok kialakítása. Színtere képzések és fórumok szervezésének. A járványügyi veszélyhelyzetben sem szakadt meg a kapcsolat, rendszeresen sor kerül online értekezletekre;
* A XIII. Kerületi Civil Szervezetek Napja, ahol az önkormányzat lehetőséget biztosít a civil szervezetek számára a bemutatkozásra, tevékenységük és eredményeik megjelenítésére. A rendezvény keretében kerül sor a Civil Szakmai Fórum megrendezésére és a Civil Vándordíj átadására. 2020-ban huszonharmadik alkalommal rendeztük meg a Civil Napot, amin 34 szervezet tartott börzét, workshopot, egészségügyi szolgáltatást vagy lépett fel a gálaműsorban. A pandémia miatt 2021. februárjában a Civil Szakmai Fórum „Az online szerepe a szervezetek kapcsolattartásában, szolgáltatásában a járványhelyzet alatt és után – Civil tapasztalatok bemutatása és átadása civileknek a XIII. kerületben” címmel az online térben került megrendezésre;
* Az évente két alkalommal megszervezésre kerülő polgármesteri találkozások, ahol a legnagyobb civil szervezetek képviselőivel a kerület előtt álló feladatokról, aktuális ügyekről, esetleges problémákról egyeztetnek a jelenlévők;
* A Civilek Háza (1132 Budapest, Váci út 50.), melyet az önkormányzat a kerületi civilek és szervezeteik támogatása, tevékenységük segítése céljából hozott létre. A közösségi térben a civil szervezeteknek lehetőségük nyílik programjaik megrendezésére;
* A Civil Vándordíj a kerületünkben eredményesen működő szervezetek erkölcsi és anyagi elismerésére szolgál, a Civil Kerekasztal javaslatának figyelembevételével kerül odaítélésre;
* Az éves, vagy eseti megállapodások, amelyek keretében az önkormányzat művelődési központjaiban, az Angyalföldi Gyermek- és Ifjúsági Házban és az önkormányzat rendezvényein helyet biztosítunk azoknak a szervezeteknek, amelyek kulturális, szórakoztató, ismeretterjesztő programjaikkal nyújtanak szolgáltatást a kerület lakossága részére. A civil szervezetek regisztrációs jelentkezést követően vehetnek részt az önkormányzat szabadtéri rendezvényein.

**Együttműködés a kerületi civil érdekképviseletekkel**

**Szociális Kerekasztal**

Kerületünkben 1995-től működik a véleményező, döntés-előkészítési folyamatot segítő testület. Részt vesz a szociálpolitikai, illetve gyermekvédelmi tárgyú koncepciók, döntések és rendelet-tervezetek véleményezésében, valamint az ellátórendszer működésével kapcsolatos értékelő-elemző feladatok végrehajtásában. Szakmai egyeztető fórum, nem önálló jogi személy. Feladata:

* a szolgáltatástervezési koncepcióban meghatározott feladatok megvalósulásának, végrehajtásának folyamatos figyelemmel kísérése;
* a szolgáltatástervezési koncepció végrehajtása érdekében elfogadott képviselő-testületi döntések megvalósulásának monitorozása;
* az egyes ellátotti csoportok helyzetének vizsgálata a szolgáltatástervezési koncepcióban meghatározott feladatok időarányos teljesítésével összefüggésben.

**Idősügyi Tanács**

Az önkormányzat mellett működő konzultatív, véleményező, javaslattevő testületet 2007-ben hozta létre az önkormányzat. Az Idősügyi Tanács működésének célja: az idős emberek érdekeit képviselő és védő szervezetek, civil szervezetek és a Budapest Főváros XIII. Kerületi Önkormányzat együttműködésének elősegítése. Az idős embereket érintő gondok és problémák feltárása, megismerése és azok enyhítése, a vélemények és információk cseréje, valamint a különböző célok és törekvések megismertetése, egyeztetése. Az Idősügyi Tanács feladata:

* véleményezi az idős emberek életkörülményeit közvetve-, vagy közvetlenül érintő helyi rendelet-tervezeteket és konzultációt kezdeményez a végrehajtás tapasztalatairól;
* feltárja az e korosztályra jellemző szükségleteket;
* ellátja a civil szervezetekhez tartozó és az azokon kívülálló időskorúak érdekeinek védelmét;
* közreműködik az Idősek Világnapjával kapcsolatos önkormányzati teendők megszervezésében és a programkészítésben.

**Kábítószerügyi Egyeztető Fórum**

A Kábítószerügyi Kerekasztal keretében együttműködő szervezetek képezték az alapját a 2002-ben megalakult, a képviselő-testület 92/2003. (V. 29.) Ö.K. határozatával jóváhagyott, jelenleg is működő Kábítószerügyi Egyeztető Fórumnak (továbbiakban KEF). Az önkormányzat mellett működő szervezet tevékenységével koordinálja a drogprobléma visszaszorításában alapvető fontosságú négy területen (közösség és együttműködés, megelőzés, gyógyítás és rehabilitáció, kínálatcsökkentés) működő szervezetek és intézmények munkáját. A fórum keretében ma közel 40 tagszervezet képviselői dolgoznak a közös célért, a legális és illegális drogokkal összefüggő problémák megelőzése és szakszerű kezelése érdekében. A KEF működésének tapasztalatai azt mutatják, hogy a Fórumban helyet foglaló intézmények, szervezetek képviselői megfelelően reprezentálják a helyi kábítószerügy területén működő hálót. A KEF tagjai felismerték, hogy a kábítószer-probléma hatékonyabb kezelése csak a párbeszéd, az érintett partnerek szoros együttműködése révén valósulhat meg.

**Érdekegyeztető Tanács**

Az Érdekegyeztető Tanács (ÉT) működésének célja az önkormányzat, valamint az érintett közalkalmazottak, köztisztviselők, munkavállalók érdekeinek egyeztetése tárgyalás és információcsere útján mindazon feltételek megteremtésében, amelyek befolyásolják az önkormányzat intézményei, gazdasági társaságai munkatársainak élet- és munkakörülményeit. Az ÉT minden olyan helyi, illetőleg kerületi jelentőségű kérdésben kifejti álláspontját, javaslatát, mely a munkaügyi kapcsolatokat, a munkatársak jogviszonyát érinti. Az önkormányzat döntése előtt a szakszervezeti képviselőkkel véleményezteti a munkatársakat érintő illetmény- előmeneteli rendszer pénzügyi fedezetéül szolgáló költségvetés, valamint a közalkalmazottak nagyobb csoportját érintő intézkedés tervezetét.

**Gyermek és Ifjúsági Önkormányzat**

A Gyermek és Ifjúsági Önkormányzat (GYIÖK) a tanulók, tanulóközösségek által létrehozott, a tanulók érdekeinek képviseletére, jogaik és érdekeik érvényesítésére és igény szerint közös tevékenységük szervezésére alakított szervezet. A GYIÖK a kerületünkben gondosan meghatározott célok érdekében dolgozó, feladataikat pontosan ismerő diákok szervezete, mely megfelelő kapcsolatot ápol a pedagógusokkal, az iskolák vezetésével, a diákokkal, diákszervezetekkel, az iskolai élet minden érintettjével, és amelynek véleményére, javaslataira az önkormányzat hosszú távon számít. Önkormányzatuk kiemelt figyelmet fordít a diákönkormányzattal történő együttműködésre, a fiatalok vélemény-, és javaslattételi lehetőségének biztosítására, a kerületi fiataloknak szervezett programok koordinálásában. A GYIÖK működését az önkormányzat pénzbeli támogatással segíti.

**Együttműködés a kerületi nemzetiségekkel, nemzetiségi önkormányzatokkal, testvérvárosokkal**

A [2011](https://hu.wikipedia.org/wiki/2011). évi [magyarországi](https://hu.wikipedia.org/wiki/Magyarorsz%C3%A1g) népszámlálás adatai szerint 644.524 fő, vagyis a lakosság 6,5%-a vallotta magát valamelyik hivatalosan elismert [nemzetiséghez](https://hu.wikipedia.org/wiki/Nemzetis%C3%A9g) tartozónak. Becslések szerint azonban a nemzetiségek (nemzeti és etnikai kisebbségek) tagjainak valódi létszáma ennél jóval magasabb: az ország népességének 8-10%-át teszi ki.

A kerület lakóinak nemzetiségi összetétele változatos, a 2011. évi népszámlálás adatai szerint kerületünkben közel 5.000 fő vallotta magát valamilyen nemzetiséghez tartozónak. A népszámlálási adatok szerint az alábbiak szerint alakult a kerületi nemzetiségek összetétele: szlováknak 324 fő, romának 1.442 fő, románnak 663 fő, németnek 1.764 fő, görögnek 145 fő, horvátnak 199 fő, bolgárnak 145 fő, lengyelnek 169 fő, ruszinnak 73 fő, szerbnek 223 fő, szlovénnak 20 fő, örménynek 99 fő vallotta magát.

A 2019. októberi önkormányzati választás eredményeként kerületünkben megalakult a Ruszin-, a Horvát-, a Roma-, a Lengyel-, az Örmény-, a Bolgár-, a Görög-, a Német-, a Szerb-, a Szlovák-, és a Román Nemzetiségi Önkormányzat. A jogszabályban meghatározott együttműködési kötelezettségen túl kerületünkben a nemzetiségieket képviselő önkormányzatokkal, szervezetekkel egy jól működő, konstruktív partneri viszony alakult ki. Önkormányzatunk infrastruktúrát, anyagi forrást, szakmai segítséget nyújt működésükhöz, feladataik ellátásához, támogatja kulturális hagyományaik, tárgyi emlékeik és szellemi kulturális kincseik megőrzését, kulturális rendezvényeik, közösségépítő programjaik megszervezését, nyelvi és kulturális identitásuk erősítését. A nemzetiségek gazdagítják a kerület kulturális életét, programjaikkal hozzájárulnak a XIII. kerületi lakosok színvonalas kikapcsolódásához. Minden évben kiírásra kerül a nemzetiségi önkormányzatok tevékenységét támogató pályázat. A támogatandó tevékenységek között szerepel:

* a nemzetiségi kulturális hagyományok ápolását célzó rendezvények, valamint nemzetiségi kulturális programok rendezése, tér biztosítása (virtuálisan is) a nemzetiségi bemutatkozáskor;
* a nemzetiség kulturális hagyományait megörökítő könyvek, kiadványok, egyéb kép- és hanghordozók megjelentetése;
* anyanyelvi oktatás, anyanyelvük mindennapos használata és fejlesztése;
* az adott nemzetiség anyanyelvén íródott könyvek, folyóiratok, kép- és hanghordozók beszerzése;
* anyanyelven történő vallásgyakorlás;
* az anyaországgal és a szomszédos országok nemzetiségeivel való folyamatos kapcsolattartás, gyermektáborok szervezése;
* elektronikus adatbázis bővítése, honlap készítése.

A kerületi önkormányzat együttműködve a nemzetiségi önkormányzatokkal minden évben megrendezi a XIII. Kerületi Nemzetiségek Fesztiválját. A rendezvény célja a különböző hagyományok bemutatása, a nemzetiségi önkormányzatok együttműködésének erősítése. Kerületünk nemzetiségi önkormányzatai rendkívül színes palettán olyan, az általuk képviselt nemzetiséghez tartozó kultúrájukhoz és hagyományaikhoz kötődő programokat, tárgyakat, szokásokat mutatnak be a fesztivál keretei között, melyek a megelevenített kultúra révén hozzájárulnak a tradíciók megismertetéséhez, fennmaradásához.

Kerületünk szerteágazó és nagyon jól működő testvérvárosi és nemzetközi kapcsolatokkal rendelkezik. Testvérvárosaink:

* Bécs- Floridsdorf,
* Eszék,
* Kassa Délváros,
* Szováta,
* Varsó- Ochota.

Együttműködésünk révén számos értékes és sikeres program valósulhatott meg az önkormányzatok, polgármesteri hivatalok, iskolák, idősek klubjai, önkormányzati intézmények között, nem is szólva az ezek mentén kialakult személyes baráti kapcsolatokról.

Az önkormányzat kapcsolatai révén lehetőség van arra, hogy a testvérvárosok képviselői megismerjék egymást, tapasztalatokat cseréljenek, és közösen dolgozhassanak fel különböző témákat adott projekteken belül, mint: az integráció, a környezetvédelem, a gazdasági fejlődés és a kulturális sokszínűség. A kialakult kapcsolat folyamatos, sokszínű, minden korosztály érintett. A tevékenységek főbb köre: kulturális, oktatási, sport, üdülési, rekreációs jellegű. A Senior Olimpia népszerű formája az együttműködésnek, sikeres a Testvérvárosok angol nyelvi tábora, az önkormányzat velencei Gyermek- és Ifjúsági Táborában. A testvérvárosi együttműködés legfontosabb célkitűzése, hogy az érintett területek lakói minél szélesebb körben ismerkedjenek meg egymás kulturális, társadalmi és gazdasági viszonyaival. Cél, hogy létesüljenek közvetlen kapcsolatok a települések lakói, civil szervezetei, intézményei között.

**Együttműködés a közoktatás és a felsőoktatás szereplőivel**

Az általános-, és középiskolák fenntartói feladatainak 2013-ban bekövetkező, majd a működtetés 2017. január 1-jei központosítása miatt megszűnt az önkormányzatok iskolafenntartói feladatköre. Az állami fenntartóval, jelenleg a Közép-Pesti Tankerületi Központtal és közvetlenül az iskolák vezetésével aktív együttműködésre törekszünk, mert azt valljuk, hogy az oktatás helyi közügy. A korábban jól működő tanulmányi versenyek, a diákolimpia megszervezéséről, a kiemelkedő, tehetséges diákok támogatási rendszerének működtetéséről, a pedagógusok elismeréséről folyamatosan gondoskodunk. Az intézményi tanácsokban jelen vannak az önkormányzat delegáltjai, akik az iskola, a szülők és a fenntartó képviselőivel intézményenként eltérő intenzitású együttműködést alakítottak ki.

Az általános és középiskolás korosztály a legfogékonyabb a szemléletformáló kezdeményezések iránt. Így együttműködünk az iskolák vezetésével a különböző szakpolitikai témákban, legyen szó a klímaváltozás hatásainak mérsékléséről, a környezetvédelem fontosságának tudatosításáról, a felelő kutyatartás szabályainak megismertetéséről, a közlekedésbiztonsági ismeretek terjesztéséről.

Kerületünkben egy felsőoktatási intézmény, a Kodolányi János Egyetem található. Az egyetem és az önkormányzat évek óta bővíti az együttműködés körét, amelynek köszönhetően smart leader tanfolyam megszervezésében, közös pályázatok bonyolításában és média-kommunikáció területen alakult ki sikeres együttműködés.

**Együttműködés kamarákkal, gazdasági társaságokkal, vállalkozásokkal**

Az önkormányzat intézményei, gazdasági társaságai révén évek óta együttműködő, partneri kapcsolat kialakítására törekszik a kerületben működő vállalkozásokkal, érdekképviseleti szerveik helyi csoportjával, a kerületi beruházókkal, befektetőkkel, elősegítve ezzel a munkahelyek stabilitását és a vállalkozások számának növekedését. Törekvéseink ellenére - a civil szervezetekkel ellentétben - az önkormányzatnak a helyi vállalkozásokkal jellemzően csak érintőleges, eseti kapcsolata van, amely elsősorban ingatlanfejlesztési, településfejlesztési projektek kapcsán jön létre és bontakozik ki.

Az épített környezet alakításáról és védelméről szóló 1997. évi LXXVIII. törvény 30/A §-a alapján együttműködve ingatlantulajdonosokkal, beruházókkal bevált gyakorlat a településrendezési szerződések megkötése. A kölcsönösen vállalt feladatok szerződésbe foglalása kerületfejlesztésünk hasznos eszköze. Az építészeti-műszaki tervek szakszerűségének és magas színvonalának elősegítése a tervszerű városfejlesztés követelményeinek érvényre juttatása, valamint a városkép esztétikus kialakításának elősegítése érdekében az önkormányzat helyi építészeti-műszaki tervtanácsot működtet. A tervtanácsi ülések az építész-tervezők, beruházók, a Főépítészi Iroda munkatársai és a zsűri tagjai közötti párbeszéd fórumai, amelynek eredményeként konszenzussal tudnak megvalósulni a XIII. kerület városképét meghatározó beruházások.

2016 óta a Közszolgáltató Zrt. rendszeresen szervezi a Közös Képviselői Klubot a Civilek Házában. Évi 3 alkalommal olyan témákban vannak előadások, melyek szélesebb érdeklődési körre tartanak számot, segíthetik a képviselők hatékonyabb munkavégzését, így közvetve a kerületi lakosság magasabb színvonalú szolgáltatásban részesülését.

A közfeladatot ellátó gazdasági társaságokkal (FKF, Főkert), rendészeti szervekkel (rendőrség, katasztrófavédelem, polgárőrség, közterület-felügyelet) való együttműködés területén évek óta fontos és hatékony kooperációs formának bizonyul a XIII. Kerületi Közszolgáltató Zrt. Közterületi Divíziója által létrehozott és működtetett Közterületi Együttműködési Fórum. Ennek a rendszeresen megrendezett együttműködési formának a keretében a közterületek ápolásában, gondozásában, fejlesztésében és rendben tartásában érintett fővárosi, kerületi gazdasági szervezetek, valamint rendészeti szervek az állandó tagok. A fórumok alkalmával – esetenként egyedi meghívottak jelenlétében – a résztvevők rendszeresen megtárgyalják az aktuális feladatokat és problémákat, valamint a feladat-ellátás során keletkezett tapasztalatokat, folyamatosan vizsgálva együttműködésük javításának, fejlesztésének lehetőségeit.

Minden évben sor kerül önkormányzati választókerületenként a közterületi bejárásra, amelyen az egyéni önkormányzati képviselők, a Polgármesteri Hivatal, a Közszolgáltató Zrt., Közterület-felügyelet, rendőrség munkatársai vesznek részt és áttekintik a választókerületben jelentkező megoldandó feladatokat.

Az utóbbi időben egyre több vállalkozóval, kereskedővel sikerült közbiztonsági, köztisztasági területen együttműködést kötni. Előkészítettük, de a pandémia miatt nem sikerült megvalósítani az első „Police Café” mintájára tervezett együttműködési programunkat, ahol területi bontásban a rendőrség munkatársai, az önkormányzati-, állami intézmények vezető munkatársai, civil szervezetek, a területen működő gazdasági-, biztonsági cégek képviselői egyeztetnek a környezetük közbiztonsági helyzetéről, a felmerült problémák megoldási lehetőségeiről. A rendezvény célja az adott városrész közbiztonsági problémáinak áttekintése, megismertetése, a javaslatok megvitatása, a közös megoldások kidolgozása.

**Együttműködés a társszervekkel, hazai és külföldi önkormányzatokkal**

Arra törekszünk, hogy a szakmai együttműködés az önkormányzat állami, költségvetési társszerveivel a mindennapi működés integráns részévé váljon. Ennek köszönhetően napjainkra megfelelő, korrekt munkakapcsolat jött létre a Budapest Főváros Kormányhivatala XIII. Kerületi Hivatala és az önkormányzat intézményei, gazdasági társaságai munkatársai között.

A XIII. Kerületi Önkormányzat a legfontosabb helyi közügyek egyikének tekinti a köznevelés ügyét, hiszen annak tartalma és minősége a kerületi gyermekek életét, jövőjét, sorsát egyaránt meghatározza. Ennek megfelelően együttműködésre törekszünk a Közép-Pesti Tankerületi Központtal, az intézményi tanácsokba delegált képviselőkön keresztül az intézmények mindennapi életéről információkat kérünk, részt veszünk a Tankerületi Tanács munkájában.

A kerületi önkormányzat kiemelt feladatként kezeli a városrész közbiztonságát, a helyi lakosság biztonságának minél szélesebb körű biztosítását, a veszélyeztetett korosztályok védelmét. Ezért hatékony együttműködést alakítottunk ki a kerületi rendészeti szervek - BRFK XIII. Kerületi Rendőrkapitányság, FKI Észak-pesti Katasztrófavédelmi Kirendeltsége, XIII. Kerületi Tűzoltóparancsnokság – munkatársaival. A képviselő-testület évről-évre megtárgyalja társszerveink beszámolóit, érdemben értékelve munkájukat.

Szoros az együttműködés a Fővárosi Önkormányzat és a szomszédos önkormányzatok között, amely szakterületenként realizálódik. Fontosnak tartjuk az önkormányzati összefogást, egymás segítését, a jó gyakorlatok megosztását és hasznosítását, és szükség esetén a testületek közös fellépését. 1998 óta tagjai vagyunk a Települési Önkormányzatok Országos Szövetségének.

A XIII. Kerületi Közszolgáltató Zrt. az Európai Unió által finanszírozott URBACT program Vitális Városok (Vital Cities) projektjének résztvevője volt. A projekt fókusza a közterületek sportolási célú fejlesztésére, az ezzel kapcsolatos akcióterv megfogalmazására irányult. A program keretében a résztvevő 10 Európai Uniós település munkatársai nemzetközi konferenciák, munkalátogatások keretében ismerkedtek meg egymás – egészséges életmódot segítő – tevékenységével, közös gondolkodás keretében tettek javaslatot az egyes települések számára a fejlesztési lehetőségekre. A kerületi akcióterv kidolgozásában a kerületi Civil Kerekasztal is aktív részt vállalt.

Budapest Főváros XIII. Kerület Önkormányzata a SMARTX!!! Program keretében 2020. októberében, hagyományteremtő szándékkal rendezte meg első nemzetközi konferenciáját, melynek keretében – egy tanulási folyamat részeként – került sor Európa vezető smart city programjainak bemutatására, a tapasztalatok megbeszélésére, illetve a részt vevő városokkal egy, az okos városfejlesztésekre létrehozandó nemzetközi partnerség megalapozására.

**2020. év sajátossága**

A COVID19 koronavírus-járvány történelmi léptékű változást hozott az életünkbe. Eltérő módon, de nehéz helyzetbe hozta az önkormányzatokat, kritikussá tette a társas- és egyéni vállalkozások gazdálkodási/fennmaradási kilátásait, negatívan érintette a civil szervezetek, az érdekképviseletek és a családok helyzetét. A járvány során bevezetett egészségügyi veszélyhelyzet megszorításai és intézkedései felértékelték a partnerségben lévő cselekvési lehetőségeket, a közös célkitűzésekért végzett közös munka jelentőségét. Érzékelhetően növekedett az önkormányzat és a partner csoportok közötti szolidaritás, a közös cselekvés iránti igény és részvétel. Az önkormányzati döntések és megtett intézkedések eredményességéhez, hatékonyságához nagy mértékben hozzájárult az összefogás, az együttműködés.

A koronavírus-járvány elleni védekezés, és a nyomában érkező gazdasági-szociális válság kezelése hatalmas feladatot rótt és ró önkormányzatunkra. Nem könnyítette meg helyzetünket, hogy a pandémiára való hivatkozással olyan jogszabályok születtek, amelyek hátrányosan érintik az önkormányzatok működését, feladat-, és hatáskörét, ellehetetlenítik gazdálkodását.

Egy ilyen helyzetben még fontosabb a lehető legszélesebb körű társadalmi összefogás, amelynek legautentikusabb szervezői a helyi önkormányzatok. Az önkormányzatiságért, a kerületben élők érdekképviseletéért, a helyi közösség független működéséért közösen kell kiállnunk.

**A helyzetelemzésből levonható következtetések**

* A kerületben kialakult és eredményes a partnerségi gyakorlat, az együttműködés területei és formái változatosak.
* A partneri kapcsolatokat a sokoldalúság, az egymás iránti tisztelet, és a konstruktívitás jellemzi.
* Az elmúlt évben kialakult egészségügyi veszélyhelyzet bebizonyította, hogy az együttműködés, a széleskörű összefogás nélkülözhetetlen a globális kihívások, krízishelyzetek megfelelő kezeléséhez.
* Az eddig elért eredmények megtartása mellett tovább kell erősíteni a kölcsönösségen alapuló partneri kapcsolatokat, a közvetlen együttműködés gyakorlatát.
* A kapcsolati kört, az együttműködés területeit, és formáit lehet és kell bővíteni.
* Erősíteni kell a partnerségi kapcsolatok területén kialakított komplex szemléletet.
* Figyelembe kell venni az egyes ágazati szakmai koncepciók, programok, intézkedési tervek kidolgozásánál, felülvizsgálatánál és megvalósításánál a partnerségi szempontokat.
* Tovább kell erősíteni a kerületi önkormányzat, intézményei és gazdasági társaságai, a lakosság, a civil szervezetek, egyházak, nemzetiségi önkormányzatok, testvérvárosok, társszervek, önkormányzati tömörülések, egyetemek, főiskolák, egyéni és társas vállalkozások egymás közötti együttműködését.
* Az információáramlás minőségi javítása fontos feladat.
* Továbbra is támogatni kell a civil – önsegítő, önszerveződő, önkéntes – kezdeményezéseket.
* A vállalkozások esetében továbbra is biztosítani kell az indirekt együttműködés eddigi formáit.
* A lehetőségekhez mérten ösztönözni kell a magántámogatókat a helyi civil szervezetek felkarolására, támogatására.

**SWOT ELEMZÉS**

A partnerségi kapcsolatokat, azok alakulását befolyásoló gyengeségeket és erősségeket, lehetőségeket és veszélyeket az alábbi SWOT elemzés tartalmazza.

|  |  |
| --- | --- |
| **ERŐSSÉGEK** | **GYENGESÉGEK** |
| * A partnereinkkel való együttműködés helyi szabályozása megfelelő; * a döntés-előkészítés rendszere, a társadalmi véleményezés folyamata kidolgozott, megvalósul; * az önkormányzat pályázati és támogatási rendszere kiszámítható, átlátható; * folyamatosan bővül, erősödik a közvetlen lakossági kapcsolattartás; * az önkormányzat és a civilek, az egyházak közötti együttműködés formái évek során kialakultak; * a nemzetiségi önkormányzatokkal az együttműködés jogszabályszerű; * aktívak, sokoldalúak a testvérvárosi kapcsolatok, * működnek a társadalmi nyilvánosság csatornái; | * Az önkormányzatiság alapelveivel ellentétes, azokat gyengíteni igyekvő jogszabályi környezet; * együttműködő partnereink növekvő gazdasági függősége, kiszolgáltatottsága; * a kommunikáció területén észlelt hiányosságok, akadozó információáramlás, * hiányos kapcsolati háló; * a társas vállalkozók, egyéni vállalkozók jelenleg még kisszámú részvétele a döntések előkészítésében és végrehajtásában; * a civil-piaci együttműködésben az önkormányzat lehetőségei korlátozottak; * egyes területeken nehéz a lakossággal történő közvetlen együttműködés. |
| **LEHETŐSÉGEK** | **VESZÉLYEK** |
| * A lakossági aktivitás, önszervező képesség növekedésében rejlő lehetőség; * az önkormányzatok közvetlen pályázati lehetőségének megteremtése uniós közösségi forrásokra; * a civilek szerepének erősödése az önkormányzati feladatellátásban, az önkéntesség fejlődésében; * a civil szervezetek számára állami szinten biztosítható pályázati lehetőségek növekedése; * a kapcsolati rendszerben rejlő közös előnyök felismerése és kihasználása; * az önkormányzatok ösztönző szerepének erősödése a közösségek formalizálódásában; * a partneri csoportok közötti hatékony együttműködés, jó gyakorlatok átadásának lehetősége, egymás támogatása. | * A jogi háttér állandó változása, kiszámíthatatlansága; * az önkormányzatok forrásainak folyamatos csökkenése, központi forrás elvonások; * az önkormányzatiság leértékelődése, tartalmának kiüresedése; * a pandémia által előidézett korlátozások negatív hatásainak fixálódása; * az elért eredmények relativizálása, lekicsinylése, a partneri kapcsolatok tudatos bomlasztása; * az önkormányzat forrásainak szűkítése, elégtelen pályázati lehetőségek; * lakossági passzivitás a közügyekkel kapcsolatban * általános bizalmatlanság a közszféra irányában. * a nagyszámú új beköltöző nehezebb megszólítása. |

**A PARTNERSÉGI STRATÉGIA**

Mit jelent a stratégiai partner számunkra? Olyan magánszemély, gazdasági-, társadalmi-, egyházi szervezet, amellyel közösen, céljainkat egyeztetve, tevékenységünket összehangolva jutunk el víziónk megvalósításához: olyan együttműködő, amellyel közös érdekünk a XIII. kerület vívmányainak megőrzése, komplex fejlesztése, az állampolgárok életminőségének javítása.

A bevezetőben megfogalmaztuk: az önkormányzatnak a lakossággal, a civil szervezetekkel, az egyházakkal, érdekképviseleti szervekkel, társszervekkel, gazdasági szereplőkkel, a hazai-, és a határainkon túli önkormányzatokkal folytatott együttműködésének, és e kooperáció fejlesztésének célja, hogy folyamatosan erősödjön a társadalmi párbeszéd és a közösségi tervezés helyi rendszere, összehangolt, egymást kiegészítő tevékenységek megszervezésével, egymás kölcsönös támogatásával hatékonyabbá váljon az erőforrások kihasználása, növekedjen a városrészen belüli kohézió. Budapest Főváros XIII. Kerületi Önkormányzat lehetőséget kíván biztosítani minden, a XIII. kerület jövőjéért tenni akaró és tudó lakosának, szervezeteknek, vállalkozásoknak, hogy tevékenyen részt vehessenek a helyi társadalom életében.

A helyzetelemzés adataiból látható, hogy a partnerségi kapcsolatokra való törekvés jelen van az önkormányzati politikában, és minden szinten áthatja azt. Ha áttekintjük a ciklusprogram, a szakágazati programok, a közép-, és hosszútávú tervek céljait, feladatait, mindenütt hangsúlyosan szerepel a tapasztalatok, vélemények elemzése, felhasználása.

A Partnerségi Stratégia nem más, mint a helyi humán erőforrások azonosítását szolgáló dokumentum, amely rögzíti önkormányzatunk elkötelezettségét a partnerség erősítése, minőségének javítása mellett, a városrész fejlesztése, a kerületi állampolgárok életminőségének javítása érdekében. Abból indulunk ki, hogy a meglévő kapcsolatok jellemzői a kölcsönösség és a sokszínű együttműködés.

**A STRATÉGIA CÉLJA, PRIORÍTÁSAI**

Akkor hatékony és széles körben elfogadott a közfeladatok ellátása, az önkormányzat tevékenysége, ha társadalmi kapcsolatok sűrű hálózatára épül. Ez a hálózat erősíti a bizalmat, felgyorsítja az információ-áramlást és innovációt, növeli a hatékonyságot, eredményességet.

A helyzetelemzés alapján az eddigi bevált gyakorlatok folytatása indokolt, az együttműködés mélyítése, bővítése, az együttműködési-, kapcsolati rendszer fejlesztése érdekében az önkormányzat az alábbi célokat fogalmazza meg.

|  |  |
| --- | --- |
| **STRATÉGIAI CÉLOK** | Még szorosabb partneri kapcsolat kialakítása a lakossággal, a civil szervezetekkel, hatékonyabb bevonásuk az önkormányzati döntéshozatal teljes folyamatába, az önkormányzat kötelező és önkéntesen vállalt feladatellátásában.  A civil szervezetek, helyi közösségek működési feltételeinek és tevékenységének további támogatása, az együttműködés erősítése az információáramlás javításával.  Érdekképviseleti szervekkel, kamarákkal, szakszervezetekkel történő együttműködés folytatása, mélyítése.  Kerületi nemzetiségekkel, nemzetiségi önkormányzatokkal, testvérvárosokkal meglévő kapcsolati formák további erősítése, fejlesztése.  A vállalkozások közreműködésének ösztönzése az önkormányzat hosszú távú terveiben, ágazati stratégiai céljainak megvalósításában, támogatásában, közös felelősségvállalás, egymás segítése, az önkéntes vállalások szorgalmazása;  A partneri csoportok közötti kapcsolatok, különösen a vállalkozói és a civil szektor együttműködésének erősítése.  Társszervekkel, hazai és nemzetközi önkormányzatokkal való együttműködés erősítése.  Az önkormányzati képviselők, civil szervezetek, önszerveződő közösségek, lakosság közötti párbeszéd, együttműködés további erősítése.  Önkéntes tevékenységeket támogató, kreatív projektek ösztönzése, az öntevékeny, kezdeményező szerepvállalás és attitűd népszerűsítése.  Szemléletformálás a lakossági együttműködés területén. |

**Prioritások**

A partneri kapcsolatban való részvétel a helyi közösségeket, érdekeket képviselő kerületi állampolgárokon túl minden olyan jelentkező szervezet számára nyitott, amely elsősorban a XIII. kerületben, a kerületi lakosság érdekében végzi tevékenységét, működése megfelel a hatályos jogszabályoknak.

Az együttműködés területei elsősorban:

* A döntés-előkészítő tevékenységben való részvétel.
* A lakosság tájékoztatásában, információ áramlásban történő részvétel.
* Együttműködés a feladatellátásban, önkéntesség erősítése.
* Az önkormányzati támogatás, forrásgyűjtés, adományozás.

A célrendszer alapján azonosítottprioritások:

* Partneri kapcsolatok bővítése, fejlesztése.
* A partneri együttműködés területeinek, formáinak, infrastrukturális hátterének erősítése.
* Közösségfejlesztés, társadalmi kohézió erősítése, a helyi aktivitás fokozása.

A minél szélesebb körben megvalósuló együttműködés a jövőben nagyobb mértékben járulhat hozzá az önkormányzat hosszútávú céljainak eléréséhez a tevékenységek átgondolt tervezésére, összehangolására, a fejlesztési elemek közti szinergia megteremtésére irányuló javaslatokon keresztül. Emellett ösztönzi a helyi közösség által kezdeményezett, helyi problémákra reagáló innovatív megoldások kialakítását és a már korábban beazonosított és alkalmazott „jó gyakorlatok” felhasználását.

Mit vár Budapest Főváros XIII. Kerületi Önkormányzat a széles körű partnerségtől?

* Az igények, szükségletek, problémák feltárását.
* Egymás javaslatainak megismerését, közös gondolkodást.
* Az egyéni, közösségi, szervezeti érdekek és célok megismerését, összehangolását, a partnerek megnyerését és ösztönzését arra, hogy saját tevékenységükkel segítsék a XIII. kerület fejlődését.
* A párbeszéd és az együttműködési formák erősítését, fejlesztését, egymás kölcsönös informálását a végzett tevékenységről.

A széleskörű partnerség kialakítása érdekében, az eddigi munkamódszerek mellett a Partnerségi Stratégia mellékletében megfogalmaztuk azokat a feladatokat, amelyek bővíteni tudják a helyi lakosság, a gazdasági, szakmai és civil szervezetek, egyházak részvételét az önkormányzati feladatellátás-, és döntéshozatal valamennyi fázisában. A feladatok teljesítéséről az önkormányzati ciklus végén beszámolunk. A feladatterv összhangban van a Lendületben 2.0 ciklusprogramban, valamint az egyes ágazati stratégiákban, koncepciókban foglaltakkal.

Budapest, 2021. április